Peaministri auto kiirus oli ristmikule jõudes 58 kilomeetrit tunnis, kinnitas politsei- ja piirivalveameti peadirektori asetäitja Priit Pärkna. Pärkna sõnul oleks avarii põhjustanud sõiduk Mercedes, mis liikus Georg Otsa tänavalt Pärnu maanteele, pidanud veenduma enda manöövri ohutuses. Ristmikul on ka «Anna teed märk» ja jalakäijatele põles sel hetkel fooris punane tuli. Audi ületas ristmikku kollase tulega.

Liiklusõnnetuses keegi viga ei saanud ja tegemist on kindlustusjuhtumiga. Täpsem kahjusumma saab selgeks pärast seda, kui on selgunud peaministri auto remondikulud.

«Operatiivsõitu sooritades on õigus liiklusreeglitest kõrvale kalduda, kuid seda tehes on tähtis tagada ka teiste liiklejate ohutus. Operatiivsõitu tehes tehaksegi kõik selleks, et olla võimalikult nähtavad kasutades selleks nii sireene kui ka vilkureid,» rääkis Pärkna. «Tähtis, et kõik autojuhid oleksid liikluses tähelepanelikud ja märkaksid aegsasti võimalikke ohuolukordi,» lisas ta.